b'\n_START_ARTICLE_\nIan Khama\n_START_SECTION_\nBaggrund og opv\xc3\xa6kst\n_START_PARAGRAPH_\nIan Khama er n\xc3\xa6st\xc3\xa6ldste barn af Seretse Khama (1921-1980), Botswanas mest markante fork\xc3\xa6mper for uafh\xc3\xa6ngighed og landets pr\xc3\xa6sident 1966-1980, samt Ruth Khama. Han blev f\xc3\xb8dt i Chertsey, Surrey, mens faderen var i eksil i England som f\xc3\xb8lge af modstand fra koloniregeringen samt det spirende apartheidstyre i nabolandet Sydafrika mod, at han giftede sig med en hvid kvinde._NEWLINE_Han er s\xc3\xb8nnes\xc3\xb8n af Sekgoma 2. (1869-1925), en markant h\xc3\xb8vding i bamangwatostammen (ogs\xc3\xa5 kaldet ngwatostammen), samt oldebarn af Khama 3. (1837-1923), konge i omr\xc3\xa5det, samt tipoldebarn af  Kgosikgolo Sekgoma 1. (1815-1885), ligeledes h\xc3\xb8vding over bamangwatostammen. Navnet "Seretse" betyder "det ler, der binder sammen" og blev givet til hans far for at fejre den nylige genforening mellem Ian Khamas farfar og hans oldefar; denne genforening bet\xc3\xb8d, at Seretse Khama kunne bestige tronen ved hans fars d\xc3\xb8d i 1925. Seretse Khama Ian Khama er navngivet efter sin far for at f\xc3\xb8re denne historiske arv videre. Han, der som regel omtales som Ian Khama for at undg\xc3\xa5 forveksling med faderen, er arving til h\xc3\xb8vdinges\xc3\xa6det i banmangwatostammen, der er dominerende i landet. Ian Khamas bror, Tshekedi Khama 2., er opkaldt efter grandonklen Tshekedi Khama, der var regerende konge for Seretse Khama, der ved dennes fars d\xc3\xb8d blot var et barn, samt st\xc3\xb8tte for Seretse Khama under frihedskampen._NEWLINE_Ian Khama er uddannet p\xc3\xa5 Waterford Kamhlaba, et United World College i Swaziland. Han er uddannet pilot og gik p\xc3\xa5 Royal Military Academy Sandhurst, hvor officerer i British Army uddannes.\n_START_SECTION_\nMilit\xc3\xa6rkarriere\n_START_PARAGRAPH_\nI 1977 blev Khama udn\xc3\xa6vnt til brigadegeneral i det netop oprettede botswanske milit\xc3\xa6r, Botswanas Forsvarsstyrker, som blot 24-\xc3\xa5rig, mens hans far var pr\xc3\xa6sident, derp\xc3\xa5 adjudant for vicepr\xc3\xa6sident og generall\xc3\xb8jtnant Mompati Merafhe, hvorp\xc3\xa5 han blev kommand\xc3\xb8r, inden han i 1998 blev vicepr\xc3\xa6sident.\n_START_SECTION_\nPolitisk karriere\n_START_PARAGRAPH_\n16. december 1997 bekendtgjorde Khama, at han ville tr\xc3\xa6kke sig tilbage fra sin post som kommand\xc3\xb8r i Botswanas Forsvarsstyrker pr. 31. marts 1998. Da vicepr\xc3\xa6sident Festus Mogae 1. april 1998 blev udpeget som ny pr\xc3\xa6sident efter Quett Masire, blev Khama samtidig udpeget som ny vicepr\xc3\xa6sident. Imidlertid havde Khama ikke s\xc3\xa6de i nationalforsamlingen, og han kunne derfor ikke indtr\xc3\xa6de p\xc3\xa5 posten med det samme. I begyndelsen af juli samme \xc3\xa5r vandt Khama en stor sejr ved et suppleringsvalg i Serowe Nord, idet han som repr\xc3\xa6sentant for Botswanas Demokratiske Parti (BDP) opn\xc3\xa5ede 2.986 stemmer mod 86 til kandidaten fra Botswanas Nationale Front. Som nyvalgt medlem af nationalforsamlingen kunne han herefter indsv\xc3\xa6rges som vicepr\xc3\xa6sident 13. juli. Med denne man\xc3\xb8vre gav han reelt afkald p\xc3\xa5 sin nedarvede ret til at blive h\xc3\xb8vding, idet en konstituionel monark i det moderne Botswana ikke lovligt kan g\xc3\xa5 ind i partipolitik._NEWLINE_Efter sejren ved parlamentsvalget i oktober 1999 til BDP fortsatte Khama som vicepr\xc3\xa6sident og blev samtidig minister for pr\xc3\xa6sidentielle aff\xc3\xa6rer og offentlig administration. Et \xc3\xa5r senere gik han p\xc3\xa5 orlov med pr\xc3\xa6sident Mogaes godkendelse, hvilket blev skarpt kritiseret af Botswanas Kongresparti og Botswanas NGO-r\xc3\xa5d. Hans orlov tr\xc3\xa5dte i kraft 1. januar 2000, og han vendte tilbage igen 1. september samme \xc3\xa5r, idet hans ministerpost i mellemtiden var overg\xc3\xa5et til anden. _NEWLINE_Khama, der var medlem af BDP\'s centralkomit\xc3\xa9, blev valgt til formand for partiet 22. juli 2003 p\xc3\xa5 partikongressen; her vandt han over den siddende formand, Ponatshego Kedikilwe, med 512 stemmer mod 219. Khama havde opbakning fra pr\xc3\xa6sident Mogae, og resultatet blev anset for at v\xc3\xa6re afg\xc3\xb8rende for Khamas muligheder for at efterf\xc3\xb8lge Mogae som pr\xc3\xa6sident._NEWLINE_Mogae tr\xc3\xa5dte tilbage som pr\xc3\xa6sident 1. marts 2008, hvorp\xc3\xa5 Khama overtog embedet. Ved inds\xc3\xa6ttelsesceremonien i Gaborone sagde Khama, at ville st\xc3\xa5 for kontinuitet i politikken og at der ikke ville komme radikale \xc3\xa6ndringer; han sagde dog ogs\xc3\xa5, at "\xc3\xa6ndringer i stil og s\xc3\xa6rligt fokus p\xc3\xa5 flere sp\xc3\xb8rgsm\xc3\xa5l" ville v\xc3\xa6re oplagt, og han understregede sin forpligtelse over for demokratiet. Han organiserede straks en st\xc3\xb8rre omrokering af regeringen og udpegede Mompati Merafhe, den hidtidige udenrigsminister, som ny vicepr\xc3\xa6sident. Samtidig med, at han blev pr\xc3\xa6sident, tr\xc3\xa5dte han tilbage som formand for BDP; Daniel Kwelagobe afl\xc3\xb8ste ham p\xc3\xa5 denne post._NEWLINE_1. april 2018 trak Khama sig tilbage fra pr\xc3\xa6sidentposten og overlod den til Mokgweetsi Masisi. Han havde da siddet p\xc3\xa5 posten i to perioder (ti \xc3\xa5r), hvilket er det maksimale, der er tilladt if\xc3\xb8lge forfatningen.\n_START_SECTION_\nAndre g\xc3\xb8rem\xc3\xa5l\n_START_PARAGRAPH_\nKhama er medlem af bestyrelsen i den amerikansk-baserede organisation Conservation International, som ogs\xc3\xa5 er aktiv i Botswana. I 2007 medvirkede Khama i BBC-motorprogrammet Top Gear, hvor han m\xc3\xb8dte v\xc3\xa6rterne, da de forberedte sig p\xc3\xa5 at k\xc3\xb8re i bil gennem Makgadikgadi Pan i det nordlige Botswana. I 2009 medvirkede han i CNN\'s African Voices._NEWLINE_Khama har gennem mange \xc3\xa5r v\xc3\xa6ret en markant fork\xc3\xa6mper for naturen og bevaringen af den. Det er hovedsageligt hans fortjeneste, at Botswanas Forsvarsstyrker gennem flere \xc3\xa5r har v\xc3\xa6ret aktiv i beskyttelsen af naturen, herunder i bek\xc3\xa6mpelsen af krybskytteri.'